Diari Oficial de la Generalitat Valenciana


Sumari del DOGV 8073, del 29-06-2017 (2017/4993)

RESOLUCIÓ d'1 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 150/15-AIA València.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8073

Data del DOGV
:   29-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4993


Data del document
:   01-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ d'1 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 150/15-AIA València. [2017/4993]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 150/15-AIA València.  
  
«Declaració d'impacte ambiental  
Expedient: 343-9334-VNN-X.  
Títol: magatzem de materials metàl·lics.  
Promotor: Rancon Metales, SL.  
Autoritat substantiva: Ajuntament de València.  
Localització: c/ Reus, 4, baix esquerra, València.  
Descripció del projecte  
L'objecte del projecte és l'obtenció de la llicència ambiental per a desenvolupar l'activitat de magatzem de materials metàl·lics, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
L'activitat s'ubicarà en un local de 107,31 m², situat al carrer Reus, 4, baix esquerra, de València. Pertany al baix d'un edifici d'habitatges que no és de nova construcció.  
La distribució del local ve detallada en els plans i es disposa en les zones següents: emmagatzematge 1 i 2 que ocupen un total de 88,27 m², recepció de 3,18 m², oficines amb 10,13 m² i lavabos 5,73 m². Disposa d'un únic accés al c/ Reus, amb porta metàl·lica.  
L'activitat disposa de connexió al clavegueram municipal i s'adequaran les instal·lacions de llanterneria, electricitat, prevenció d'incendis, climatització i ventilació.  
Com contigus es troben: a la dreta el portal de l'edifici, a l'esquerra un local, en la part davantera un solar tancat d'una antiga nau i en la part posterior el pati interior de l'edifici i un baix.  
Procés industrial  
L'activitat de magatzem de materials metàl·lics comprendrà les operacions pròpies de l'arreplega dels dits residus.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
16 01 17: Metalls ferrosos.  
16 01 18: Metalls no ferrosos.  
17 04 01: Coure, bronze, llautó.  
17 04 02: Alumini.  
17 04 03: Plom.  
17 04 04: Zinc.  
17 04 05: Ferro i acer.  
17 04 06: Estany.  
17 04 07: Materials mesclats.  
17 04 11: Cables diferents dels especificats en el codi 17 04 10.  
El procés productiu consistirà en la recepció, pesada i emmagatzematge de residus metàl·lics no perillosos. Els residus, una vegada recepcionats, es pesaran i es registraran, separant els metalls de diferent composició i emmagatzemant-los independentment. Posteriorment s'arreplegaran en contenidors fins a la seua entrega a gestors autoritzats.  
  
En el cas de ser necessari tallar peces grans o realitzar la separació de materials, s'utilitzaran radials i ferramentes de mà del tipus tornavisos, martells, tenalles, etc.  
La capacitat puntual d'emmagatzematge màxima estimada és de 800 kg.  
Tramitació administrativa  
- Amb data 16 de desembre de 2015 es va rebre ofici de l'Ajuntament de València en què remet l'expedient de sol·licitud de llicència ambiental per a l'activitat de magatzem de materials metàl·lics, a fi d'obtindre la declaració d'impacte ambiental ordinària preceptiva i prèvia a la concessió de la llicència.  
L'expedient consta de: projecte tècnic i expedient administratiu que inclou, entre altres, certificat de compatibilitat urbanística i notificacions del tràmit d'informació pública a les comunitats de veïns contigües (sense aportar certificat del resultat d'aquesta).  
L'estudi d'impacte ambiental (EIA) es presenta com un annex al projecte.  
- El 17 de febrer de 2016 es va requerir al promotor i a l'ajuntament l'esmena de deficiències respecte de la documentació administrativa i tècnica presentada. Els requeriments es reben el 20 i el 22 de febrer del mateix any pel promotor i per l'ajuntament, respectivament.  
  
- El 16 de juny de 2016 l'ajuntament remet el certificat de la informació pública realitzada i còpia de les al·legacions presentades. Junt amb l'ofici de remissió s'envia la documentació tècnica presentada pel promotor com a resposta al requeriment. Les al·legacions presentades plantegen la necessitat de requerir, de nou, documentació administrativa i tècnica que permeta continuar el procediment.  
- En data 16 de setembre de 2016 es va enviar el requeriment a l'ajuntament i es va traslladar-ne al promotor una còpia en el domicili indicat als efectes de notificacions. L'ajuntament el va rebre el 22 de setembre. La notificació al promotor va ser tornada i es va repetir en l'adreça on s'ubica l'activitat. El promotor el va rebre en data 20 d'octubre de 2016.  
- El requeriment es respon amb la documentació presentada en data 3 de gener de 2017 per l'ajuntament i en data 20 de gener de 2017 pel promotor.  
- El tràmit d'informació pública es va dur a terme per un període de trenta dies per mitjà de publicació en el Butlletí Oficial de la Província de València número 143 de data 28 de juliol de 2015. El certificat de l'ajuntament indica que com a resultat d'aquesta es van presentar al·legacions en data 31 de juliol de 2015, amb número de referència 43261 3006 002181, que denoten que, en aqueixa data, l'activitat estava ja en funcionament.  
Consideracions ambientals  
Per la ubicació en el nucli urbà, no hi ha afeccions a elements naturals.  
L'informe emés per l'ajuntament indica que l'activitat es realitza en sòl urbà compatible amb el planejament urbanístic i amb les ordenances municipals.  
Pel fet que tota l'activitat es realitzarà dins del local i que el pla general d'ordenació urbana de València permet l'activitat objecte d'estudi en la zona, l'estudi d'impacte ambiental indica que no s'han previst altres alternatives quant a la ubicació del projecte.  
  
Les principals afeccions ambientals associades són:  
1. A l'atmosfera:  
a) Alteració de la qualitat de l'aire.  
Segons l'estudi d'impacte ambiental no s'identifiquen focus d'emissió de gasos a l'atmosfera com a conseqüència del projecte ni es manejaran materials pulverulents. Entre els residus per als quals es demana l'autorització no se citen aquells que continguen clorofluorocarbonis o altres substàncies perilloses. Tampoc es preveu la recepció de residus que puguen generar focus d'olors. En tot cas, en tractar-se d'un local de dimensió reduïda, la seua capacitat d'emmagatzematge no és gran, per la qual cosa es preveuen diverses arreplegues de residus al llarg de la setmana. Els residus s'obtindran per mitjà d'entregues en el local per xicotets comerciants. Les arreplegues es faran quan la capacitat del local es trobe pròxima a ser completada. Valora l'impacte com no significatiu, ja que es tracta d'una zona urbana amb alta intensitat de trànsit.  
  
Com a mesures protectores i correctores proposa l'adequació dels vehicles de transport a les característiques urbanes de la zona, el compliment del que estableix la legislació quant a emissions atmosfèriques i la programació de l'horari d'arreplegues als trams de menor intensitat de trànsit.  
b) Contaminació acústica.  
Segons l'estudi d'impacte ambiental, els sorolls produïts per l'activitat procediran principalment de l'ús dels estris de treball existents, per exemple, les radials. Presenta un estudi acústic que justifica que l'aïllament acústic produït pels elements constructius del local és suficient per a complir l'ordenança municipal en matèria de sorolls i una auditoria acústica, realitzada per un organisme de control autoritzat, en la qual es declara la conformitat de les mesures realitzades.  
  
Com a mesures preventives i correctores, el promotor proposa evitar treballar amb utensilis excessivament sorollosos, evitar fer-ho en períodes nocturns, dotar els estris de tall dels mitjans necessaris per a reduir els nivells de soroll i es compromet a sol·licitar un gual permanent que permetrà l'accés directe dels vehicles a l'interior del local per a realitzar les labors de càrrega i descàrrega quan li siga concedida la llicència ambiental.  
D'altra banda, durant el tràmit d'informació pública, la comunitat de veïns va presentar al·legacions que fan referència, entre altres, a molèsties quant a sorolls per realitzar-se l'activitat fora del local i de l'horari diürn. Açò va comportar que l'ajuntament decretara el tancament i clausura de l'activitat local com a mesura cautelar.  
Es considera imprescindible, prèviament a la concessió de la llicència ambiental, comptar amb el gual que permeta realitzar les càrregues i descàrregues de materials a l'interior del local des de la posada en marxa de l'activitat. Les auditories acústiques s'hauran de realitzar almenys cada cinc anys, per un organisme de control autoritzat, i es faran constar els resultats en un llibre de control que estarà a disposició de les administracions competents. Es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
2. Al sòl i a les aigües:  
Segons l'estudi d'impacte ambiental, el local compta amb solera de formigó i paviment de gres. Els residus s'emmagatzemaran en zones delimitades i senyalitzades a l'interior del local, degudament classificats en contenidors adequats, disposats per a això.  
Les úniques aigües generades pel projecte seran les sanitàries que abocaran en la xarxa de clavegueram municipal, ja que l'aigua no intervindrà en el procés industrial.  
Com a mesures protectores indica que no es recepcionaran residus en estat líquid. En cas d'error en la recepció, es disposarà de tancs estancs on ubicar els residus que continguen líquids. L'arqueta de sanejament permetrà la presa de les mostres legalment exigibles.  
  
Aquestes mesures s'ampliaran amb:  
- Es disposarà de material absorbent en quantitat suficient per a procedir a l'arreplega immediata en cas de produir-se abocaments accidentals de líquids continguts en els residus o procedents de la maquinària o vehicles que intervinguen. Una vegada utilitzat, aquest material es tractarà com a residu generat per l'activitat i s'entregarà a gestor autoritzat d'acord amb la seua naturalesa.  
- Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament de València. Si cal, s'aplicaran els tractaments previs pertinents per a complir amb els límits que s'hi establisquen.  
3. Sobre el paisatge i patrimoni  
Segons l'estudi d'impacte ambiental, l'activitat es realitzarà a l'interior d'un local situat en zona urbana, dins del nucli urbà. L'impacte generat és el mateix que qualsevol altra edificació urbana en la mateixa situació, per la qual cosa el considera admissible.  
L'informe urbanístic municipal indica que l'edifici no està inclòs en el catàleg d'edificis protegits, no es troba en l'àmbit de protecció arqueològica, no afecta el subsòl de cap edifici declarat bé de rellevància local ni afecta l'espai públic contigu. No es troba en l'entorn de cap edifici declarat bé d'interés cultural o bé de rellevància local ni en nucli històric tradicional declarat NHT-BRL.  
  
4, Impacte sobre el medi socioeconòmic  
Segons l'estudi d'impacte ambiental, la utilització d'un local per a l'emmagatzematge de metalls respon a una demanda social i incrementa els nivells d'ocupació, per la qual cosa es considera un impacte positiu.  
Establirà un programa de vigilància ambiental amb l'objectiu de detectar i controlar els impactes i les possibles desviacions produïdes durant el funcionament de l'activitat i, ampliar, si és procedent, les mesures protectores i correctores establides. En el programa es farà referència al seguiment dels residus emmagatzemats, als sorolls generats per l'activitat i al control dels abocaments líquids (aigües sanitàries).  
D'aquest programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2, «Altres instal·lacions de desballestament i emmagatzematge de ferralla», de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
  
2. En l'expedient s'han observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de magatzem de materials metàl·lics, el titular de la qual és Rancon Metalls, SL, ubicada al carrer Reus, 4, baix esquerra, de València sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. Els residus admesos en l'activitat seran els detallats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindran de l'òrgan competent en matèria de residus les corresponents autoritzacions i inscripció i inscripció en el registre general de gestors autoritzats de residus de la Comunitat Valenciana que corresponguen per al centre ubicat en el carrer Reus, 4, baix esquerra, de València, per a l'exercici de l'activitat, i aquesta s'adaptarà a les condicions que l'esmentat òrgan establisca.  
3. El promotor disposarà de compromisos d'acceptació per gestors autoritzats per a l'arreplega de la totalitat dels residus emmagatzemats en les instal·lacions localitzades en el carrer Reus, 4, baix esquerra, de València. De la mateixa manera disposarà de compromisos d'acceptació per als residus generats per l'activitat la gestió dels quals no siga competència dels serveis municipals d'arreplega de residus urbans. Els compromisos estaran permanentment en vigor i a disposició de l'autoritat ambiental competent.  
4. Serà imprescindible comptar amb el gual que permeta realitzar les operacions de càrregues i descàrregues de materials a l'interior del local des de la posada en marxa de l'activitat. Es realitzaran auditories acústiques per un organisme de control autoritzat, almenys cada cinc anys i es faran constar els resultats en un llibre de control que estarà a disposició de les administracions competents. Les auditories es faran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. Es disposarà de material absorbent en quantitat suficient per a procedir a l'arreplega immediata en cas de produir-se abocaments accidentals de líquids continguts en els residus o procedents de la maquinària o vehicles que intervinguen. Una vegada utilitzat, aquest material es tractarà com a residu generat per l'activitat i s'entregarà a gestor autoritzat d'acord amb la seua naturalesa.  
6. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament de València. Si cal, s'aplicaran els tractaments previs pertinents per a complir amb els límits que en les mateixes s'establisquen.  
7. Es portarà un registre documentat del programa de vigilància ambiental a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
8. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 2 de maig de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 1 de juny de 2017.- El director general de Medi Natural i d'Avaluació Ambiental: Antoni Marzo i Pastor.